
   Cena Oskára Čepana 2024 pozná svojich laureátov a laureátky!


22. 04. 2024 | TLAČOVÁ SPRÁVA

Do tohtoročnej Ceny Oskára Čepana sa prihlásilo 63 umelcov a umelkýň, čo je najvyšší počet v 28-ročnej histórii projektu. Uzávierka otvorenej výzvy na prihlasovanie sa bola o polnoci zo stredy na štvrtok 20. marca. Rôznorodosť prihlásených tvorivých výstupov je odrazom aktuálneho, stále sa vyvíjajúceho živého diskurzu súčasného vizuálneho umenia. 
Cenu Oskára Čepana organizuje Nadácia – Centrum súčasného umenia.
	„Portfóliá prihlásených prezentovali široký mediálny záber, od digitálneho cez akčné, multimediálne umenie, aktivistické tendencie, performatívne prejavy, až po fotografiu – ktorá napríklad v minulosti pomerne absentovala a o to viac je to potešujúce –, kresbu, maľbu či objektové umenie,“ povedalo vedenie Ceny Oskára Čepana.
	Portfóliá prihlásených posudzovala medzinárodná porota zložená zo špičkových odborníkov a odborníčok v oblasti súčasného vizuálneho umenia.   
„Tento rok sa nám podarilo poskladať zaujímavú porotu. Vo svojom dvojročnom porotcovskom mandáte pokračujú Amira Gad a Lilia Kudelia. Do porotcovského tímu sme tento rok privítali aj Erin Li a Piotra Sikoru. Vyberali zo 63 prihlásených umelcov a umelkýň iba štyroch vystavujúcich*e, ktorí*é budú pracovať na nových projektoch a pripravovať výstavu v Pistoriho paláci v Bratislave. Ich zasadnutie sa uskutočnilo 9.4.2024 a výber trval vyše štyroch hodín”. Porota nakoniec prišla k rozhodnutiu a vybrala tri laureátky a jedného laureáta.
,,Tento rok sme zaznamenali rekordný počet uchádzačov*čok a stretnutie poroty bolo intenzívne, no efektívne. Prostredníctvom dôkladnej analýzy profilov a portfólií uchádzačstva sme dospeli k dohode, že zdôrazníme štyroch umelcov*kyne, ktorých hlas sa javil silný nielen z hľadiska konceptu, ale aj vizuality. Zohľadnili sme rozmanitosť médií a zdôraznili sme umelcov*kyne, ktorí sa v minulosti do Ceny Oskára Čepana už hlásili. Z našej perspektívy práca vybraného kvarteta reaguje na výzvy, ktorým svet umenia v súčasnosti musí čeliť. Rozhodli sme sa nominovať umeleckú prax, ktorá otvára nové spôsoby uvažovania o identite a odlišnosti (Kvet Nguyen), prekračuje hranice média (Svetlana Fialová), uznáva rozmanitosť a humor, ktoré umenie môže ponúknuť (Tomáš Moravanský), a vstupuje do dialógu s prírodou v súvislosti s novými technológiami (Paula Malinowska).”  povedali Amira Gad, Piotr Sikora, Erin Li a Lilia Kudelia. Spolupráca s finalistami a finalistkami sa rozbehne v máji, vernisáž spoločnej výstavy je naplánovaná v polovici septembra.

V medzinárodnej porote zasadli Erin Li (CHN/HK; je kurátorkou v nadácii Delfina Foundation v Londýne, kde vedie rezidenčné pobyty, výstavy a program pre verejnosť; predtým pracovala vo Whitechapel Gallery; jej kurátorská prax sa zaoberá živým umením a živou kultúrou, od pouličného tanca až po fermentáciu), Amira Gad (EG/FR; je nezávislá kurátorka a spisovateľka žijúca v Rotterdame v Holandsku; v súčasnosti pôsobí ako kurátorka Arts&Technologies v múzeu moderného a súčasného umenia KANAL - Centre Pompidou v Bruseli; v rokoch 2014 až 2020 bola kurátorkou v Serpentine Galleries v Londýne; v rokoch 2009-2014 bola vedúcou kurátorkou v Kunstinstituut Melly v Rotterdame), Piotr Sikora (PL/CZ; pôvodom z Krakova; je členom poľskej sekcie Medzinárodnej asociácie výtvarných kritikov; žije a pracuje v Prahe, kde vedie rezidenčné programy v MeetFactory; vo svojej kurátorskej praxi sa inšpiruje saunovou kultúrou, mykológiou a gýčom; vychováva dvoch synov a obsedantne bicykluje), a Lilia Kudelia (UA/USA; je kurátorka a historička umenia so sídlom v Dallase v Texase; pôsobí ako hosťujúca kurátorka programu Young Visual Artists Award v Residency Unlimited, NY; a v súčasnosti spolupracuje s ukrajinským múzeom v New Yorku; spolupracuje tiež s Katedrou histórie umenia (Art & Art) na University of Texas Arlington a vyučuje na School of Art, TCU University vo Fort Worth v Texase). 

-- 
Cena Oskára Čepana je určená vizuálnym umelcom/umelkyniam do veku 40 rokov. Účasť v projekte nie je obmedzená konkrétnym výtvarným médiom. 

www.oskarcepan.sk
www.facebook.com/CenaOskaraCepana/
@oskarcepan












---
Organizátor: Nadácia – Centrum súčasného umenia
Z verejných zdrojov podporil Fond na podporu umenia.
Spoluorganizátor: platforma na podporu umenia collective, Pistoriho palác, Bratislava
Partneri: Trust for Mutual Understanding, Residency Unlimited, Young Visual Artists Awards 
Mediálni partneri: Denník N, RTVS, Rádio Devín, Rádio_FM, SITA, WebNoviny.sk, Flash Art, Artalk.cz, Vlna

